b'\n_START_ARTICLE_\nNo\xc5\xbe in jabolko\n_START_SECTION_\nVsebina\n_START_PARAGRAPH_\nHerta ima moraste sanje o \xc5\xbee zaprtem smu\xc4\x8di\xc5\xa1\xc4\x8du. Njen cilj je priti od ko\xc4\x8de preko odmaknjene steze do glavne postaje. Zaradi naporne poti po\xc4\x8dije, iz gozda pa jo \xc5\xbee opazujejo \xc5\xbeivali. V strahu spleza na drevo, takrat pa ji na pomo\xc4\x8d prisko\xc4\x8di skrivnostni glas, ki ji svetuje, naj \xc5\xbeivalim vr\xc5\xbee kos mesa, nato pa izgine. Po smrtno nevarnem sre\xc4\x8danju se Herta odpravi na postajo._NEWLINE_Ko se zgodaj zjutraj prebudi, ji sanje ne grejo iz glave. Prepri\xc4\x8dana je, da tak\xc5\xa1nih sanj ne bi imela, \xc4\x8de bi prej po\xc4\x8dela kaj bolj produktivnega. Herta svoje sanje zapisuje in zapiske hrani v kleti, kar pa se mo\xc5\xbeu Konradu zdi sme\xc5\xa1no in nesmiselno. _NEWLINE_Herta sku\xc5\xa1a zapeljati svojega mo\xc5\xbea, saj je potrebna ljubezni, medtem pa ji misli odtavajo. To jo razdra\xc5\xbei, zato pobegne v kopalnico, kjer razmi\xc5\xa1lja o ljubezni med Tristanom in Izoldo, o svoji materi, skrivnostnem mo\xc5\xbeu iz sanj, o svoji mladosti in staranju. _NEWLINE_Dopoldne se odpravi na trg, kjer opazuje dogajanje po restavracijah in barih, ob tem pa si misli svoje. Kupi raco, ki jo namerava pripraviti mo\xc5\xbeu za kosilo, kar je njeno glavno dnevno opravilo. _NEWLINE_V \xc5\xa1oli Herto \xc4\x8dakata dve uri nadome\xc5\xa1\xc4\x8danja, preden pa sploh pride do tja, se izgubi. Po dolgem iskanju prave poti kon\xc4\x8dno najde glavno cesto, zaradi misli, ki ji rojijo po glavi, pa se nevede znajde pred zbornico. Tudi tam poslu\xc5\xa1a pogovore drugih, vseskozi pa ji sledi sodelavka in prijateljica Pamela, ki jo nenehno obsoja in kritizira, a jo Herta vseeno poveli\xc4\x8duje. _NEWLINE_Med potjo do u\xc4\x8dilnice sre\xc4\x8da dijake, ki se je prav v ni\xc4\x8demer ne bojijo, v resnici je ona tista, ki pred njimi skriva svoj strah. Razmi\xc5\xa1lja o svojih \xc5\xbeeljah, potovanjih, spominja se svojega obiska Ravene, gledali\xc5\xa1\xc4\x8da. Ko stopi v razred, se je primorana soo\xc4\x8diti z jokajo\xc4\x8do materjo dijaka, ki jo skrbi za sina._NEWLINE_S sodelavko Tanjo, vitalno in radikalno levi\xc4\x8darko, se po slu\xc5\xbebi odpravita v kavarno, kjer je Herta z mislimi popolnoma v svojem svetu, saj je ta druga\xc4\x8den od Tanjinega. Podobno se zamisli tudi na avtobusu na poti domov._NEWLINE_Ob peki race je \xc4\x8disto zmedena, ne najde no\xc5\xbea, ne najde za\xc4\x8dimb, ob vsem tem kaosu pa se na vratih pojavi neznanec, ki od Herte zahteva denar in alkohol, jo spolno zlorabi, po vrhu pa se ji za\xc5\xbege \xc5\xa1e raca. Po nesre\xc4\x8dnem dogodku obi\xc5\xa1\xc4\x8de Pamelo in, kot vsak dan, skupaj spijeta skodelico kave. _NEWLINE_Ob sedmih zve\xc4\x8der se Herta odpravi k Tanji, kjer praznujejo objavo njene stote raziskave. Tanja povabljenim poka\xc5\xbee intervju s Pamelo in vsi so navdu\xc5\xa1eni, le Pamela se zave, da je njeno \xc5\xbeivljenje \xc5\xbealostno in osamljeno. _NEWLINE_Po ve\xc4\x8derji se odpravijo h gospodu Pepeju, ki \xc5\xbeivi pod Tanjo, Herti pa se, \xc4\x8deprav ga je videla prvi\xc4\x8d, zdi neverjetno znan. Gostje skupaj izdelajo grafike in se zabavajo ob kozarcih vina, Pepe pa se na koncu le prestavi, kot se spodobi \xe2\x80\x93 njegovo pravo ime je namre\xc4\x8d Ivan Cankar.\n_START_SECTION_\nKonstrukcija romana\n_START_PARAGRAPH_\nZgodba se dogaja v predmestju Trsta in je omejena na en zimski dan. Roman je zato razdeljen na 24 poglavij, ki si \xc4\x8dasovno sledijo: Pono\xc4\x8di, Ob petih zjutraj, Ob sedmih zjutraj, Ob osmi uri in tako naprej. V romanu se pojavita na videz nesmiselna motiva jabolka, vendar je to pomemben simbol, ki predstavlja \xc5\xbeivljenje (omamno, vo\xc5\xa1\xc4\x8deno rde\xc4\x8de, nekaj, kar lahko delimo na pol), in no\xc5\xbea, ki simbolizira stvar, po kateri moramo pose\xc4\x8di, \xc4\x8de \xc5\xbeelimo jabolko zau\xc5\xbeiti: \xc2\xbbdaj no\xc5\xbe in pojejva tole jabolko\xc2\xab\xc2\xa0(Hergold 1980: 31)\n_START_SECTION_\nKritike\n_START_PARAGRAPH_\n"No\xc5\xbe in jabolko je njen doslej najobse\xc5\xbenej\xc5\xa1i tekst, ki pa ga ne moremo uvrstiti v zvrst romana, enostavno lahko re\xc4\x8demo, da gre za prosto pripoved, kjer pa so zaobjeti vsi mogo\xc4\x8di pripovedni elementi." (Predan 1980)_NEWLINE_"Budna ali v snu - na\xc5\xa1a junakinja se vseskoz na enak na\xc4\x8din ukvarja sama s seboj, kakor da bi pred ogledalom samozapeljivo sla\xc4\x8dila svojo "pravo" podobo, na samem nesrame\xc5\xbeljivo snemala varnostne krinke, se nenehoma ogledovala, kako se premika med ljudmi in predmeti, samozavestna in mo\xc4\x8dna, hkrati pa nezaupljiva in krhka, dra\xc5\xbee\xc4\x8da in ranljiva. In kakor je bralcu na neredkih straneh \xc5\xbeal, da pripoved o No\xc5\xbeu in jabolki ne zmore ali no\xc4\x8de odpirati o\xc4\x8di pred Hertino "\xc5\xa1ir\xc5\xa1o" geografsko in dru\xc5\xbebeno determinacijo, da pu\xc5\xa1\xc4\x8da tako na\xc4\x8drtno vnemar Trst, odpravljajo\xc4\x8d ga z be\xc5\xbenimi, a tudi povsem splo\xc5\xa1nimi opazkami - tako mora priznati, da je v liri\xc4\x8dnem narcizmu, ki nosi to knjigo od za\xc4\x8detka do konca vendar tudi izvir \xc4\x8disto svojske, izmuzljive poeti\xc4\x8dnosti." (Inkret 1980)_NEWLINE_"Kljub premi\xc5\xa1ljevanjem in spominjanju pisateljica glavne junakinje ni pokazala v vsej njeni du\xc5\xa1evni razse\xc5\xbenosti, kaj misli, kaj \xc4\x8duti. Res je toliko zunanjih dogodkov, da skoraj ne utegne misliti, vendar pa bi ob dolo\xc4\x8denih trenutkih le pri\xc4\x8dakovali malo ve\xc4\x8d odzivov, npr. ko ji napravi tujec silo, ko sre\xc4\x8da mrtvega zlatarja. Ob njej sta dobro izdelani \xc5\xa1e Pamela in Tanja, tako da je to izrazit \xc5\xbeenski roman. [...] No\xc5\xbe in jabolko je napredek v dosedanjem pisanju Ivanke Hergoldove." (Jevnikar 1981)_NEWLINE_"Hergoldova je kot pisateljica, ki se je s Koro\xc5\xa1ke preselila v Trst, zajela v svojo pripoved o enem dnevu slovenske intelektualke, br\xc5\xbekone gre za neke vrste avtobiografijo, subtilne miselne vzgibe, drobne do\xc5\xbeivljaje, asociacije, zaznave, ki se pojavljajo v njej, in jih povezala s prepoznavnim tr\xc5\xbea\xc5\xa1kim okoljem." (Zlobec 1981)_NEWLINE_"Knjiga Ivanke Hergold hote ali nehote (in za njeno avtonomno literarno kvaliteto tudi \xc4\x8disto nepomembno) marsikaj dolguje Joycevemu Uliksesu in nemara najbolj njegovi "Bloomovi liniji". En dan junakinje Herte No\xc5\xbea in jabolke je dvopolen, kakor naslov knjige: tu je "jabolko" tr\xc5\xbea\xc5\xa1kega sveta, s svojimi "konkretnimi" dogodki in ljudmi ter pripadajo\xc4\x8do "konkretno" (fabulativno) intimo in ideologijo; in "no\xc5\xbe" notranjega monologa junakinje, nepretrgane "notranje" skrite opozicije paralelnega sveta njene zavesti, ki lupi jabolko "zunanjega" sveta, da ga moremo uzreti pod lupino, v vsej skritosti in mnogoplastnosti." (Zorn 1981)_NEWLINE_"Pisateljica s tenkim prisluhom u\xc4\x8dinkovito prestreza dinami\xc4\x8dni utrip lastnih psiholo\xc5\xa1kih vzgibov, ko z izvirnim ustvarjalnim pristopom izpove bogato niansiranost svojih misli in \xc4\x8dustev." (Hafner 1981)_NEWLINE_"No\xc5\xbe in jabolko [...] ni velik tekst po zasnovi, vendar je treba re\xc4\x8di, da je avtorica napolnila njegovo "posodo" do roba; znala si je postaviti mejo, ki jo zmore dose\xc4\x8di povsem izvirno in avtenti\xc4\x8dno. In kot tak mora bralca pritegniti; v navidezno nepomembni temi bo z branjem odkril tisto vrsto vredno." (Zlobec 1981)_NEWLINE_"Hergoldini lokalizmi pri\xc4\x8dajo o skrbno nadzorovani jezikovni zgradbi No\xc5\xbea in jabolke; ravnovesju knji\xc5\xbenega jezika in odstopanja od jezikovnih norm v korist \xc5\xbeivljenjski pristnosti upodobljenih likov. (Kozelj 1990)_NEWLINE_"Hergoldova pri evidentiranju stvari ne izbira in ne lep\xc5\xa1a, do resni\xc4\x8dnosti ima skoraj poguben odnos. " (Paternu 2013)'